भुवनको अग्रता कायमै
सूर्य नेपाल च्यालेन्ज २०१७ अन्तर्गत दोस्रो दिन मंगलबार चार अन्डर ६८ स्कोर जोड्दै भुवन नगरकोटीले शीर्षस्थानमा आफ्नो पकड बलियो बनाएका छन् ।
भुवन नगरकोटी — सूर्य नेपाल च्यालेन्ज २०१७ अन्तर्गत दोस्रो दिन मंगलबार चार अन्डर ६८ स्कोर जोड्दै भुवन नगरकोटीले शीर्षस्थानमा आफ्नो पकड बलियो बनाएका छन् । रोयल नेपाल गल्फ क्लबमा जारी प्रतियोगिताको पहिलो दिन ५ अन्डर ६३ जोडेका भुवन समग्रमा ९ अन्डर १ सय २७ स्कोरसाथ ६ स्ट्रोकले अगाडि छन् । दोस्रो स्थानमा ३ अन्डर १ सय ३३ जोडेका दीपक मगर छन् । सोमबार १ अन्डर ६७ खेलेका दीपकले दोस्रो दिन प्रदर्शनमा सुधार्दै २ अन्डर ६६ को कार्ड बनाए ।भुवनले मंगलबार पहिलो र दोस्रो होलमा लगातार दुई बर्डी प्रहार गर्दै उत्कृष्ट सुरुआत गरे । त्यसपछि पाँचौ र छैटौं होलमा बर्डी जोडे पनि सातौंमा भने बोगी खेपे । फ्रन्ट नाइनमा ३ अन्डर ३१ खेलेका भुवनले ब्याक नाइनमा १ अन्डर ३३ को स्कोर बनाए । दसौं होलमा बर्डी बनाए पनि अन्य सबैमा इभन पार खेलेपछि उनले अग्रता बढाउन सकेनन् ।दोस्रो स्थानका दीपकले फ्रन्ट नाइनमा ४ अन्डर ३० जोडै उत्कृष्ट सुरुआत गर्ने क्रममा सुरुआती पाँचमध्ये चारमा बर्डी खेले । तर ब्याक नाइनमा ३ बोगी खेपेसँगै उनले २ ओभर ३६ मा चित्त बुझाउनुपर्‍यो । तेस्रोमा रहेका सूर्यप्रसाद शर्मा समग्रमा १ अन्डर १ सय ३५ सहित दीपकभन्दा २ स्ट्रोकले पछाडि छन् । सूर्यले मंगलबार २ अन्डर ६६ को स्कोर बनाए ।मंगलबार १ अन्डर ६७ जोडेका रवि खड्का इभन पार १ सय ३६ लिएर चौथो स्थानमा छन् । यलम्बरसिंह अधिकारी (७०) र भुवनकुमार रोका (६६) समान १ ओभर १ सय ३७ अंकसहित संयुक्त पाँचौं र रमेश नगरकोटी (६८) १ सय ३८ अंकसहित सातौंमा छन् । धनबहादुर थापा (७२), रामे मगर (६८) र जयराम श्रेष्ठ (६७) समग्रमा ३ ओभर १ सय ३९ अंकसहित शीर्ष १० मा अटाए ।अघिल्लो दिन खराब प्रदर्शन गरेका नेपाल नम्बर एक गल्फर शिवराम श्रेष्ठले मंगलबार पनि आफ्नो लय सुधार्न सकेनन् । सुरुआती दुई होलमा क्रमश: बोगी र डबल बोगी खेपेका उनले फ्रन्ट नाइनमा २ ओभर ३६ जोडे । ब्याक नाइन पनि बोगीबाटै सुरुआत गरेका शिवरामले समग्रमा ४ ओभर ७२ को स्कोर बनाए । उनी ७ ओभर १ सय ४३ अंक जोड्दै शीर्षस्थानका भुवनभन्दा १६ स्ट्रोकले पछाडि छन् ।दोस्रो दिनको समाप्तिसँगै कमल तामाङ, चूडाबहादुर भण्डारी, सन्जय लामा, सन्जीवबहादुर नेपाली, विकास अधिकारी, राजेन्द्र श्रेष्ठ प्रधान, सचिनप्रसाद भट्टराई, रामकृष्ण श्रेष्ठ र कृष्णमान राजवाहक कट पार गर्न सफल भएका छन् । १४ ओभर १ सय ५० सम्म स्कोका गल्फर कटमा परेका हुन् । एमेच्योरतर्फ टंकबहादुर कार्कीले ५ स्ट्रोकको अग्रता लिएका छन् । राष्ट्रिय टोलीका सदस्य टंकले १ अन्डर ६७ को स्कोरसहित समग्रमा ३ ओभर १ सय ३९ जोडेका छन् । पहिलो दिन अग्रतामा रहेका फुन्सोक नोर्बु लामाले ५ ओभर ७३ जोडेसँगै ५ ओभर १ सय ४३ साथ दोस्रो स्थानमा झरे । सुवास घिसिङ (७१) १ सय ४५ अंकसाथ तेस्रो स्थानमा रहे । शीर्ष तीनसँगै मिथुन राई, ध्रुव थापा र भरत बस्ताकोटी कट बनाउन सफल रहे । एमेच्योरतर्फ शीर्ष ६ स्थानका गल्फरले कट पार गर्ने प्रावधान छ । ३० व्यावसायिक र १० एमेच्योरसहित ४० गल्फरको सहभागी चारदिने प्रतियोगिताको कुल ४ लाख २० हजार रुपैयाँ पुरस्कार रहेको छ ।